Tromsø Sjakklubb

Tromsø Sjakklubb, stiftet 12. januar 1918 er en sjakklubb i Tromsø. Klubben er den eldste sjakklubben i kontinuerlig drift i Nord-Norge. I perioden 1924 til 1945 inkluderte virksomheten til klubben også bridge, og klubben bar da navnet "Tromsø Schak- og Bridgeklub".

Hoveddrivkraften bak klubben de første årene var Sverre Melvær, som i 1964 mottok Norges Sjakkforbunds hederstegn i gull for sin innsats for sjakken i Tromsø og Nord-Norge. Senere har også Jan Sigmund Berglund (2005) og Sven Wisløff Nilssen (2017) mottatt NSFs hederstegn i gull.

I årene 2006 til 2010 arrangerte klubben den internasjonale turneringen Arctic Chess Challenge (det første året under navnet Midnight Sun Chess Challenge) som et ledd i Norges Sjakkforbunds satsing for å få Sjakkolympiaden til Tromsø i 2014. I 2016 sto klubben som arrangør for Landsturneringen i sjakk.

Tromsø Sjakklubb har hatt sterke spillere som Sverre Heim og stormestrene Maxim Turov og Benjamin Arvola Notkevich som medlemmer. I 2022 ble klubbens medlem Anniken Vestby president i Norges Sjakkforbund. Året før ble Vestby president i Nordisk Sjakkforbund. Blant medlemmene som har gjort seg bemerket for andre aktiviteter enn sjakk finner vi blant andre Johannes Gerckens Bassøe, Fredrik Vogt, Peter Wessel Zapffe, Knut Bøckman, Torbjørn Brundtland og Sigurd Rushfeldt.

Milepæler 

 1926: Klubben vant det første arrangerte nordnorske mesterskap i Svolvær.
 1938: Leif Jonsson ble Tromsøs første individuelle nordnorske mester i sjakk.
 1968: Klubben arrangerte sin første internasjonale turnering: Nordkalott-turneringa. Turneringa hadde sterk deltagelse fra Norge, Sverige, Finland og Russland og ble vunnet av Göran Boström fra Sverige.
 1979: Tromsø arrangerte Åpent Tromsmesterskap, en turnering som siden med få unntak har blitt arrangert årlig under navnet Tromsøsjakken.
1989: Pål Nikolai Røyset ble Tromsøs første norgesmester, da han vant kadettklassen under landsturneringa i Randabarg.

Referanser

Eksterne lenker
 

Norske sjakklubber
Kultur i Tromsø
Etableringer i 1918